《赠张直言南归》
元代·乃贤

天子开明堂，股肱任夔禼。四方多章奏，俯伏陈陛阙。

臣闻黄河多，汹汹怒冲齧。钜野及青徐，千里尽鱼鳖。

载忧山东盗，冯陵据巢穴。腰弓入城市，白昼肆攘敚。

岭南失控御，猺犷恣猖獗。运饟山溪阻，野战瘴云热。

爨僰寇云南，兵祸久联结。谁怜郦生辨，竟堕韩侯谲。

边将多贪残，驼羊尽膏血。南兵久孱懦，海上纵狂孽。

租庸弊吴楚，鹾征困闽浙。文牍日冗繁，民力愈疲竭。

诏下阊阖门，求言补遗缺。张君素忠愤，意气古豪杰。

裹粮涉江淮，徒步犯霜雪。伏谒中书堂，扬眉吐奇说。

愚策十有六，历历甚详切。倘蒙录一二，亦足解钳掣。

鲰生匪狂谬，阁下幸裁决。丞相属春官，分曹校优劣。

翩然不俟报，长揖与予别。言归南山庐，白云可怡悦。

长溪钓鲂鱮，春山采薇蕨。饭疏饮清泉，终焉养高洁。

贱子托深谊，持觞候车辙。既摅平生蕴，尚复鉴前哲。

刘蕡竟下第，贾谊空呜咽。读君囊中书，扪君口中舌。

歌君《白马篇》，赠君苍玉玦。相期烂柯山，笑濯澄潭月。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。